Voëlklip-tragedie: Volledige verslag ingewag | Netwerk24
Deur Jackie Kruger 13 November 2019 06:00
Heidi en Cuzette Scheepers. Foto: Facebook/In Memory of Heidi Scheepers and Children
Die polisie wag vir die amptelike uitslag van die volledige lykskouingsverslag van Heidi Scheepers (36) en haar seuntjie, Hugo (2), van Heroldsbaai in die Suid-Kaap.
Kapt. Malcolm Pojie, polisiewoordvoerder, sê by navraag 'n voorlopige uitslag is vroeër bekend gemaak wat toon dat die oorsake van die twee se dood verdrinking was. Die uitslag van die volledige verslag, wat bloed- en toksikologietoetse insluit, word egter nog ingewag.
Scheepers en haar kinders, Hugo en Cuzette (6), het op 22 Oktober in hul Volkswagen Caravelle verdwyn nadat hulle op die strand by Heroldsbaai was.
Die kinders se pa, Ettienne, eienaar van die Heroldsbaai-kafee, was aanvanklik by hulle, maar het Scheepers-hulle glo verlaat om sy motor by die winkel te gaan kry. Hulle het nooit by die huis opgedaag nie en Ettienne het hulle as vermis aangemeld.
Die Caravelle is op 23 Oktober met laagwater in die see by Voëlklip, 'n hengelplek net buite Heroldsbaai, gevind. Dit het vermoedelik die vorige dag tussen 100 m en 120 m (volgens die polisie) oor die afgrond gestort.
Hugo ScheepersFoto: Facebook/In Memory of Heidi Scheepers and Children
Hugo se lykie is op 24 Oktober in sy motorstoeltjie gekry waar dit in die see naby die motorwrak gedryf het.
Die wrak is dieselfde aand uit die see opgehys. Scheepers se lyk is op 26 Oktober by Heroldsbaai uit die see gehaal. Cuzette word nog vermis. Die soektog na haar is intussen grootliks afgeskaal, maar sporadiese patrollies langs die kus gaan voort. 'n Diens vir al drie is Saterdag by die Eden-gemeente in George gehou.
Dit is nie bekend waarom Scheepers-hulle op daardie pad was nie.
Volgens Pojie word 'n geregtelike doodsondersoek soos enige ander polisieondersoek gehanteer. In die Voëlklip-geval word geen misdaad vermoed nie. Nadat die polisie sy ondersoek voltooi het, word die bevindinge aan die direktoraat van openbare vervolging (DOV) voorgelê, sê hy. Dan moet daar bepaal word of iemand aanspreeklik gehou kan word, al dan nie. Afhangend van die DOV se besluit, word die ondersoek dan afgesluit.